Hoagebööken Evangelium

Disse Löägengeskichte wuud bie Fästmäile ätter ju Evangeliummelodie loangsoam soangen.

Hoagebööken Evangelium secundum Wurmploug

Deer bääte dät Osterwold waas n Buur,
Die hiede träi Suune.
Die eene hiet Juust, die twäide hiet Knuust,
Die trääde Jan Berend Wänt.

Die eene waas bliend, die twäide waas lom,
Die trääde splinter-bloot-noakend.

Do geenen aal Träi ap de Jaacht,
Die Bliende skoot n Hoase, die Lomme greep ne,
Die Noakende statte ne in n Bouse.

Do geenen jo noch n bitsken fääre,
Do koomen jo bie n groot Woater,
Un bie dät Woater liegen tjo Skiepe,
Dät eene waas läk, dät uur waas gebräk,
In dät trääde waas goarnaan Boudem oane.

Un wier goarnaan Boudem oane waas,
Deer geenen alle träi in sitte,
Die eene fersoank, die uur ferdroank,
Die trääde koom goarnit wier.

Un die goarnit wierkoom,
Die koom bie n grooten Woold.
Un in dän groote Woold
Deer stuud ne groote Säärke.

Un in de groote Säärke,
Deer stuud n holtenen Pastoor
Un n buskboomnen Köäster,
Do deelden dät Wäiwoater mäd n Knäppel uut.

Glukseelich is die Mon,
Die dät Wäiwoater äntloope kon.

Ätter Strackerjan 2:297f.

 Ferbiendengen ätter buuten 

 Zeno

Kategorie:Foulksfertälstere
Kategorie:Seelterlound